התחרות כבר כאן: נטפליקס מספקת תחזית שמרנית לרבעון הקרוב - שווקים גלובליים | Bizportal
ברקע לכניסה של דיסני ואפל לסקטור במהלך החודשים האחרונים, ענקית הסטרימינג מצליחה להכות את התחזיות המוקדמות, אך סימני התחרות כבר כאן והיא מספקת תחזית שמרנית במיוחד לרבעון הקרוב
| 21/01/2020 19:38
עונת הדו"חות בוול סטריט מעלה השבוע הילוך נוסף, כאשר הפוקוס כעת צפוי להתמקד בענקית הסטרימינג נטפליקס (סימול:NFLX) שפרסמה את דו"חותיה לאחר סגירת המסחר. הדו"חות כעת מעניינים במיוחד לנוכח התחרות שגדלה משמעותית בסקטור במהלך החודשים האחרונים.
הכנסות החברה ברבעון האחרון הסתכמו ב-5.46 מיליארד דולר, גידול של 30.6% ביחס לרבעון המקביל אשתקד ומעט גבוה מהתחזיות המוקדמות שעמדו על הכנסות של 5.45 מיליארד דולר.
הרווח התפעולי של החברה הסתכם ב-459 מיליון דולר, עלייה של 8.4% ביחס לתקופה המקבילה אשתקד. בשורה התחתונה, החברה רושמת רווח נקי של 587 מיליון דולר או 1.3 דולר למניה, לעומת רווח של 134 מיליון דולר או 0.3 דולר למניה בתקופה המקבילה אשתקד.
החברה מכה את התחזיות המוקדמות בנוגע למספר המשתמשים החדשים, עם תוספת של 8.8 מיליון משתמשים חדשים, דומה לנתון ברבעון המקביל ב-2018. התחזית של החברה הייתה לתוספת של 7.6 מיליון מנויים חדשים.נציין כי ממוצע התחזיות לפי אתר FactSet הצביע על גידול של 7.9 מיליון מנויים. עם זאת, מספר המנויים החדשים בארה"ב עמד על 0.42 מיליון בלבד, לעומת 1.53 מיליון מנויים ברבעון המקביל אשתקד.
עם זאת, התחזית של החברה לרבעון הקרוב מצביע על החשש מהתחרות. החברה צופה כי היא תצליח להוסיף עוד 7 מיליון מנויים בלבד, לעומת תוספת של 9.6 מיליון מנויים במהלך הרבעון הראשון של 2019.
בגרף זה נראה הרבה יותר ברור: התחזית של החברה למספר המשתמשים החדשים ברבעון הקרוב מול השנים האחרונות
בנוסף, החברה צופה כי ההכנסות ברבעון הראשון של 2020 יעמדו על 5.73 מיליארד דולר. ציפיות האנליסטים היו להכנסות של 5.76 מיליארד דולר.
הדו"חות הקרובים מרכזיים עניין רב כאמור בעקבות הכניסה של שחקניות מרכזיות לסקטור. המתחרה הגדולה ביותר של החברה היא דיסני (סימול:DIS) שהשיקה בחודש נובמבר האחרון את שירות הסטרימינג שלה. בחודש שעבר דווח כי מספר ההורדות של הדיסני+ עבר את ה-22 מיליון (לכתבה המלאה).